Predkladacia  správa

Návrh zákona o elektronickom  výbere mýta za užívanie vymedzených úsekov pozemných komunikácií a o zmene a doplnení zákona č. 135/1961 Zb. o pozemných komunikáciách (cestný zákon) v znení neskorších predpisov sa predkladá iniciatívne      z dôvodu potreby zavedenia spravodlivého, akceptovateľného a účinného spoplatnenia užívateľov cestnej infraštruktúry SR.

Problematika navrhovaného zákona úzko súvisí s materiálom „Koncepcia zavedenia systému elektronického výberu mýta v Slovenskej republike“, predkladaným  na rokovanie vlády SR na základe  uznesenia vlády SR č. 1035/2002 bod C.2 k rozpracovaniu  koncepcie spoplatnenia užívateľov diaľnic a ciest pre motorové vozidlá. 

 Zákon o elektronickom  výbere mýta dopĺňa právny poriadok SR  v oblasti harmonizácie pravidiel spoplatnenia užívateľov cestnej infraštruktúry zlučiteľný s právom Európskych spoločenstiev a právom Európskej únie vyplývajúci  z dokumentov Európskej komisie a  smerníc a doporučení Európskeho parlamentu a Rady.

	Návrh zákona  ustanovuje nové  úpravy právneho prostredia a  právnych podmienok , ktoré zabezpečia interoperabilitu mýtnych systémov v rámci spoločenstva a budú základným podkladom pre zavedenia nového systému elektronického výberu mýta a aj pre podmienky na jeho technickú realizáciu v Slovenskej republike.

	Návrh zákona nepredpokladá negatívne dopady na verejné financie, predpokladá sa minimálny dopad na obyvateľstvo a skôr pozitívny dopad na hospodárenie podnikateľskej sféry v oblasti logistiky a zasielateľstva.
	
	Návrh zákona bol predložený na medzirezortné pripomienkové konanie 31 pripomienkujúcim subjektom. Do návrhu bolo zapracovaných 135 akceptovaných pripomienok.

 Zásadné rozporové pripomienky vznieslo Ministerstvo vnútra SR, tieto boli prerokované dňa 15. 8. 2005 na úrovni expertov a zapracovaním do návrhu odstránené.  

Zásadné pripomienky KOZ SR a AZZZ SR boli po prerokovaní na zasadnutí Rady hospodárskeho a sociálneho porozumenia dňa 19. 12.2005 akceptované a zapracované do materiálu.
 
Návrh zákona bol predložený na rokovanie Legislatívnej rady vlády SR dňa 20. 2. 2006, ktorá ho odporučila po zapracovaní pripomienok predložiť na rokovanie vlády SR v novom znení.